สังคมข่าวหุ้น
*ดัชนีตลาดหุ้นไทยกลับมาปิดบวก 5.33 จุด มาที่ 1,721.33 จุด ท่ามกลางมูลค่าซื้อขายหนาแน่นกว่า 65,135 ล้านบาท นักลงทุนต่างชาติยังซื้อสุทธิอีกกว่า 2,350 ล้านบาท และเป็นวันที่ 6 ติดต่อกัน ส่งผลให้เดือน มิ.ย.นี้ ซื้อไปแล้ว 38,225 ล้านบาท และจากการประเมินของนายกสมาคมนักวิเคราะห์การลงทุน “ไพบูลย์ นรินทรางกูร” ยังมีแนวโน้มว่าจะซื้อเพิ่มขึ้นเรื่อย ๆ
25 มิ.ย. 2562

คาเฟอีน
*ดัชนีตลาดหุ้นไทยกลับมาปิดบวก 5.33 จุด มาที่ 1,721.33 จุด ท่ามกลางมูลค่าซื้อขายหนาแน่นกว่า 65,135 ล้านบาท นักลงทุนต่างชาติยังซื้อสุทธิอีกกว่า 2,350 ล้านบาท และเป็นวันที่ 6 ติดต่อกัน ส่งผลให้เดือน มิ.ย.นี้ ซื้อไปแล้ว 38,225 ล้านบาท และจากการประเมินของนายกสมาคมนักวิเคราะห์การลงทุน “ไพบูลย์ นรินทรางกูร” ยังมีแนวโน้มว่าจะซื้อเพิ่มขึ้นเรื่อย ๆ
*จับตาหุ้น AMANAH หรือ บมจ.อะมานะฮ์ ลิสซิ่ง ราคาจะซิ่งขึ้นไปยืนเหนือ 2.00 บาท หลังนักวิเคราะห์เช้าพบกับผู้บริหาร พร้อมดีดลูกคิดคำนวณกำไรไตรมาส 2/2562 ออกมา น่าจะเพิ่มขึ้น 45-46% ทำสถิติสูงสุดใหม่ แถม พี/อี ยังต่ำ เพียง 8.6 เท่า และ P/BV 1.67 เท่า เท่านั้น และหากเทียบกับหุ้น MTC และ SAWAD ถือว่าราคาหุ้น AMANAH ถูกมาก ๆ  ล่าสุด มีราคาเป้าหมายเฉลี่ย 3.05 บาท เมื่อวานนี้ปิด 1.88 บาท อัพไซด์สูงมาก
*บัตรกรุงไทย KTC ของ ระเฑียร ศรีมงคล หลังจากราคาหุ้นปิดร่วง 3 วันติดต่อกัน ลงมาเหลือ 43 บาท ทำให้เมื่อวานนี้ดีดขึ้นปิดบวก 1.25 บาท  มาที่ 44.25 บาท ถือเป็นการปรับขึ้นทางเทคนิค ส่วนพื้นฐานสำหรับ KTC ไม่ต้องอธิบายกันมาก  น่าจะรับรู้กันไปแล้วว่าแน่นเปรี๊ยะขนาดไหนทั้งด้านการตลาด และตั้งการ์ดแน่นมาก เงินสำรองสุดแกร่ง ดังนั้นหากจะเข้าลงทุนตอนนี้ ดูสัญญาณเทคนิคเป็นหลักเลย
*หุ้น ท่าอากาศยานไทย หรือ AOT ของเฮีย “นิตินัย ศิริสมรรถการ” หลังราคาหุ้นก่อนหน้านี้เคลื่อนไหวในกรอบ 65.00-69.00 บาท มาพักใหญ่ ๆ และพอผ่านพ้นกรอบดังกล่าว มายืนเหนือ 70.00  บาทได้ ทำให้ตอนนี้ราคาหุ้นจะอยู่ในกรอบ 72,00-76.00 บาท และเป็นราคาหุ้นที่รับรู้ข่าว “คิง เพาเวอร์” ไปแล้ว ทำให้ปัจจัยบวกที่จะเข้ามาหนุนราคาหุ้นจากนี้ ก็ต้องไปลุ้นการกลับมาของนักท่องเที่ยวนั่นแหละว่าจะมีมากน้อยเพียงใด
*หุ้นกลุ่มธนาคารพาณิชย์ เริ่มมีแรงเข้ามาเก็งกำไรมากขึ้น เพราะหลังจากพอพ้นสัปดาห์นี้ หรือสิ้นสุดงวดไตรมาส 2/2562 ถัดจากนั้นไม่เกิน 20 วัน จะแจ้งผลประกอบการกันทั้งหมด และจากที่ผ่านมาจะพบว่า จะมีการเข้าซื้อหุ้นกลุ่มแบงก์ก่อนแจ้งงบในแต่ละไตรมาส โดยการซื้อล่วงหน้าสัก 2-3 สัปดาห์ และพอประกาศออกมา หรือใกล้ ๆ จะประกาศงบ ก็จะขายหุ้นกันออกมา ส่วนกำไรของหุ้นแบงก์ที่น่าจับตา BBL SCB KBANK ส่วนแบงก์เล็ก คือ  TISCO และ KKP
*LOXLEY บริษัท ล็อกซเล่ย์ จำกัด (มหาชน) ราคาหุ้นเคลื่อนไหวน่าสนใจอีกครั้งหลังมีข่าวเรื่องสำนักงานสลากฯ กลับมาปัดฝุ่นเรื่อง “หวยออนไลน์” เพราะการดำเนินการในรอบนี้ สามารถทำได้ไม่ผิดกฎหมาย หลังจากแก้ไข พ.ร.บ.สลากฯ ไปแล้วก่อนหน้านี้ ส่วน พล.อ.ประยุทธ์ จันทร์โอชา นายกรัฐมนตรี ที่ให้สัมภาษณ์แบบแบ่งรับแบ่งสู้ แต่เท่าที่ฟังดูแล้ว คือ “ไม่มีการปฏิเสธ” หรือบอกปัด ทำให้ฟันธงไปเลยว่า หวยออนไลน์จะมาแน่นอน แต่จะเป็นรูปแบบไหนนั้นต้องมาลุ้นกันต่อไป
*วันนี้ (26 มิ.ย.) จะมีการประชุมคณะกรรมการนโยบายการเงิน หรือ กนง. เพื่อพิจารณาเรื่องอัตราดอกเบี้ยนโยบายว่าจะคงไว้ที่ระดับ 1.75% หรือจะลดลง แต่บรรดานักวิเคราะห์ นักวิจัย ต่างมองว่า กนง.น่าจะคงดอกเบี้ยไว้ก่อน และไม่รีบร้อนที่จะปรับลดลง เพราะหวั่นเรื่องหนี้ครัวเรือน และจะรอดูท่าทีของธนาคารกลางสหรัฐ ธนาคารกลางยุโรป และอีกหลายปัจจัยร้อยแปดพันเก้า แล้วค่อยมาตัดสินใจอีกครั้ง
*บมจ.เจ เอ็ม ที เน็ทเวอร์ค เซอร์วิสเซ็ส (JMT) ยื่นแบบแสดงรายการข้อมูลต่อสำนักงาน ก.ล.ต. เพื่อออกและเสนอขายหุ้นกู้ของบริษัท ครั้งที่ 2/2562 มูลค่าไม่เกิน 200 ล้านบาท อายุ 3 ปี ครบกำหนดไถ่ถอนปี 2565 อัตราดอกเบี้ยคงที่ร้อยละ 4.50 ต่อปี จ่ายดอกเบี้ยทุก 3 เดือนตลอดอายุหุ้นกู้ เสนอขายให้ผู้ลงทุนสถาบันและ/หรือผู้ลงทุนรายใหญ่ ระหว่างวันที่ 8-9 ก.ค.62 ผ่านธนาคารกสิกรไทย เป็นผู้จัดการการจัดจำหน่ายหุ้นกู้